עופרי וולפס לא הספיק כמעט להרגיש את השירות הצבאי. לפני חמש שנים, כשהיה טירון בבסיס זיקים, נורה קסאם לעבר הבסיס. וולפס איבד את רגלו במקום, אך לא היה מודע לכך עד שיצא מהניתוח. "אני זוכר שבדרך לחדר הניתוח עוד ביקשתי מהרופאים שינסו להציל לי את הרגל", הוא מספר ל-ynet. "לא ידעתי אז שהיא כבר הלכה".

אבל וולפס הוא בחור מיוחד במינו, ואף שאיבד את רגלו בגיל צעיר הוא לא נתן לזה להפריע לאורח חייו. "יש בקרב קטועי הרגליים מושג שנקרא 'מצעד הקטועים'. המסורת היא שמגיעים לבית החולים קטועי רגליים ותיקים כדי להוכיח לך שזה לא סוף העולם, וזה באמת לא".

וולפס לא רק שלא נתן לפציעה להפריע לו, אלא להפך - לראשונה בחייו הוא החל להתעניין בספורט. לאחרונה הוא קיבל פרוטזה מיוחדת שנתרמה על ידי ארגון ידידי צה"ל בארצות הברית, המאפשרת לו לרוץ וכעת הוא יכול להתחיל לחלום על השלב הבא: מרתון.

"אין הבדל בין החיים שלי לפני לבין החיים שלי עכשיו, למעט העובדה שאני יכול לסנג'ר את החברה שלי בלילה להביא לי כוס מים, כי אין לי כוח לשים את הרגל", הוא צוחק.



